Vrydag frustrasies - Malkoppie Terapie
Skool nommer verskyn op my foon.. ek moet my kind gaan haal hy is siek. Bel dadelik die dokter en kry afspraak. Groot bord by ontvangs, meld aan voor u deurstap. Ek meld aan en stap deur.
So tik die minute om en 'n halfuur oor my afspraak tyd kry ek 'n oproep dat ek die afspraak gemis het. Hoe op aarde kan ek die afspraak mis, ek sit dan en wag! Stap ontvangs toe… Mens moeilik oor my gesig geskryf. Die dame by wie ek aangemeld het, het vergeet om die hele proses te volg en het nooit my lêer agtertoe gevat nie en my ook nie op die stelsel as aanwesig gemerk nie.
Diep omgekrap, jammer mevrou, ons druk u nou in.. nog 15 minute gaan verby voordat ek die dokter sien.
Boeta is eintlik baie siek, hy kry antibiotika en allerande ander medisyne. By apteek hoor ek dat ons medies uitgeput is. Dit is nou eers die 20ste Januarie. Die jaar het nog nie eens begin nie!
Die naweek wat so fyn beplan is met al die ryery het sopas verander. Hy kan nie meer na sy maat se partytjie toe gaan nie. Ek kontak al die mammas wat my sou gehelp het met die ryery om te kanselleer.
Ek gaan van werk stop vir lekker vleis, die vuur aansteek en op die stoep sit, my skoene uitskop, agteroor sit met 'n lang glas in hand. Iets wat senuwees klameer! Ek gaan probeer onthou wat goed was die week.